Die Gereformeerde kerk Virginia is die 11de oudste van die 22 gemeentes in die GKSA se Klassis Noord-Vrystaat. Al was hier einde 2015 net 43 belydende en agt dooplidmate, was die gemeente steeds groter as vyf ander gemeentes in die Klassis, naamlik Ventersburg (sieletal 30), Theunissen (47), Viljoenskroon (23), Hennenman (45) en Senekal (49). Die Gereformeerde kerk Virginia het in 1956 ontstaan toe twee wyke, Virginia en Harmonie, van die Gereformeerde kerk Hennenman afgestig het. Drie jaar later, op 27 Junie 1959, kon die gemeente sy eie kerkgebou in gebruik geneem. Dis ’n A-vormige-gebou met ’n daknok van by die drie verdiepings hoog. Vanweë mynontwikkeling het die lidmaattal so uitgebrei dat in 1976 beplan is vir ’n nuwe, groter kerkgebou, maar vanaf 1991 was daar verskeie afdankings in die mynbedryf wat die gemeente weer laat krimp het. So het die sieletal van 198 in 2001 tot 51 in 2015. In 1960, toe die sieletal 376 was, was hier 171 belydende lidmate, maar ’n volle 205 dooplidmate.